Aresto kada Je ken Je, matuloy ngata-A A +A
By Jimmy Luzano
Karit ken Kayetket
Sunday, June 22, 2014
ITI pannakaisursurat daytoy nga espasyo, dipay naaresto da Senators Enrile ken Estrada. Ni Senator Bong addan iti Sandiganbayan ta isuna kano ti addaan probable cause. Gapu ngata iti alias a TANDA KEN SEXY ? Siguro... sukitamentayo dagiti makagapu. Umuna...ket adu dagiti petisyonda a rumbeng a maaktuan pay nga umuna sakbay iti mandamiento de aresto. Wen gayam aya. Ket no agpaut iti mano a bulan ti mosyon a di maaktuan... kaawatan nga awan ti mai-isyu a warrant of arrest. Wen aya. Ket no agtutuon dagiti mosyon... natural, maitantan ti pannakaiparuar ti arrest warrant. Wen aya. Ket no kuna ti korte nga adalenda pay a naimbag dagiti mosyon dagiti akusado... agpaut manen ti panawen para iti pannakairuar ti mandamiento de aresto. Nupay daytoy ket legal iti sidong ti agdama a linteg... dika maikkat iti utek dagiti umili nga addan sa hokus pokus a mapaspasamak. Nangruna kunam pards ket kasla BILYON sa metten ti nakurimes a pondo ti umili wenno kuwarta dagiti taxpayers. Narigat ti agbalanse. Ngem ti pas-engna... agdadata met ditan dagiti akusasyon kontra kadagiti nagkurakot. Sabagay, akusasyon pay laeng. Urayentayo ti ungto dagiti maisayangkat nga imbestigasyon.
-o0o-
Kasla nagulimek, kunada..ti kampo ni DOJ Sec. Laila De Lima. Ta apay ? Gapu kadi ta sumangsango met isunan iti pannakaimbestiga panggep iti Pork Scam? Ditay ammo, pards. Ngem maymayat no agulimek daytoy tapno nawaya nga amirisen dagiti umili ti pudno ken ulbod panggep iti Pork Scam. Ngem ti dungritna... no dida agtimek, kasano ngarud a maammuan ti dungritda? Kayatda kadi a sawen nga adda posibilidadna nga agkikinnaludba ta maymaysa ti uritda? No dakami ti inkay pagimtuodan... SILANG ti musika. Gapu kadi ta adda naganda iti listaan dagiti nairaman iti PDAF SCAM ket agulimekdan kas pag-ong? Ti kayatna kadi a sawen... gapu ta napamelmelandan iti nagabsuon a pirak ket agbalindan nga umel ken bulsek? Ken adu pay nga opisyal ti gobyerno ti nairaman iti scam. Awan a pulos timekda. He he... kasla nagbalindan a melmel gapu ta adda basolda, saan ngata? Ti angpepna..nakakaasi met dagiti immunan a nabasbasnotan kas kadagiti tallo a senador. Nailupeklupekdan a di piman nangegan ti bennegda. Sa ita..amagan ta agbaludda pay. Nian a biag ditoy Pilipinas, kunada... kasla kayatdan ti agbalin nga INTSIK!
-o0o-
Ballaag ti China iti Pilipinas: umikkattayo kanon kadagiti isla nga adda puwersatayo. Sus ginoo! Datayo nga adda karbenganna nga agtagikua kadagita nga isla..papanawen ti Tsina? Mariakusina! Awan dumana daytan iti nagtaengka iti maysa a bangkag ket kalpasan iti amin nga improvementsmo dita... kugtarandaka lattan? Saan a nainkalintegan haan aya? Ngem guray... no makipinnatangkentayo... adda kadi laban ti puwersatayo kontra puwersa Tsina? He he... kukotayo laeng, saan aya? Iti ennem a ribu a panggubat nga jets fighters ti China kontra iti sangapulo ket dua laeng a bilang ti fighter jets ti Pilipinas ( dipay simmangpet manipud South Korea) ania ngay koma ti labantayo kas pangarigan? No bileg armada ti pagsasaritaan... arigtayo laeng ti lamok kontra iti Agila ti Tsina. Mayat met ti kuna dagiti eksperto a ditay koma tutupan ti ballaag ti Tsina a rumbeng kano a pumanawen dagiti kailiantayo nga adda kadagiti paglalabananda nga isla wenno disso. Arasaas: datayo ti akinkukua..datayo pay ti pagtalawenda? Kasla silang, saan aya? Kuna met dagiti dadduma... iti nagkauna a panawen, nabayagen a sakup kano ti Tsina dagita nga isla. Tsk..tsk... sayang ta dikam inggaed idi ti nagadal panggep kadagiti dynasty issue. Ti naabutanmi ngamin ket panggepen iti JUETENG! Joke!
-o0o-
Kas pangarigan laeng ta kumaro ti tensiyon iti nagbaetan ti Tsina ken Pilipinas... ania ngata dagiti eksena a mapasamak? Ditoy laengen Cordillera... arig amin a dadakkel a pa-negosyo a nangted pa-empleo ken rang-ay iti rehiyon ket nagtaud kadagiti gannaet kas koma Tsino ken dadduma pay. Nagbalindan kas katakunaynaytayo iti biag ken negosyo. Ket no kumaro ti riri... maakotayo kadi ti eksena a mismo a dagiti kailiantayon a Tsino ket agbalindanto a kabusor? Kasla sintonado kano ti eksena, kunada. Ngem no dakami..apay a dayta ti saritaan ket awan met bibiangtayo? No aniaman ti guloda kadagita nga isla a kayatda a buykodan, problemada. Saantayo a parikut a sibubukel, saan aya? Kasanon dagiti kadaraantayo a nakasaasawa iti taga-China...? Kayatmo kadi a sawen nga agbalinda nga agkabusor? Pagaammotayo met a dakkel ti naitulong dagiti Tsino iti panagdur-as ti ekonomya ti pagilian gapu iti negosyo dagiti Chinese ditoy pagilian. Isu nga adu ti tumaptapik a rumbeng nga agkaykaysatayo koma a mangtimon iti pagimbagan ti China ken Pilipinas ta arigtayon ti maymaysa a kudil ken dara. Amen! Kunada ngamin... iti panagtepkel ti rikna ken abrasa... uray kano agsupadi ti puli ken karirikna... maymaysanto met laeng ti ungtona... NGUY-A KEN ARENG-ENG! Ngiyaaakkk!
-o0o-
Adda kanon baro a disenyo ti unipormi ti kapulisan. He he... nia ngata ti uritna? Tay ngata kulor a dikan suspetsaen nga adda dagiti KOTONGERO kada KIKILERO? Dikam maibuksilan a naimbag dagiti pasablog dagiti umili panggep dita. Ngem kadakami: Uray ania a disenyo ti kayatda... awan ti serbina no di mapunas ti dakes nga imahe ti PNP iti panirigan dagiti umili... gapu iti KOTONG. Sabagay, saluduantayo met ketdi ti pamkuatan nga ar-aramiden itan ti PNP tapno maawatan ti umili ti sasaadenda. Ngamin adun dagiti riper ken rugit a nangmanto iti serbisyoda iti pagilian. Nupay ammotayo a bassit laeng a porsiyento iti pakabuklanda ti nagbalin a limatek kada alinta. Nadusa met dagitoyen. Ngem adda latta dagiti itta ken anay iti grupo. Kaadduan ket dagiti kano nababa pay ti ranggoda..wenno kaskastrekda. Daytoy ket ti narigat ta no sinno pay dagiti apag-entra.,.isuda met kano dagiti rinuker. Idinto ta dagiti nangangaton ti ranggoda ket isuda pay dagiti HUMBLE wenno napakumbaba ken managsirbi. Saan met ketdi nga iti amin... ngem nakababain ti aramid dagiti sumagmamano a kameng ti PNP a pakaipababaan iti imahe ti sapasap a kapulisan. Rekomendasyon... aksiyonanda koma a sigida sakbay a mapitakanda ti sibubukel a puwersa. Amen!
-o0o-
Kasla naulimek ti kampo ni Napoles iti agdama. Pasig a dagiti tallo a senador ti sentro dagiti saritaan. Gapu kadi ta naibutaktak a nagsukat daytoy iti abogadona? Por Que? Gapu ngata ta naibutaktak a nagna gayam iti transaksiyonna iti nasurok sangapulo ket uppat a bilyon a pesos (manipud pirak ti umili)? Wenno gapu ngata iti kasona a plunder kas met kadagiti tallo a senador ken dadduma pay a NON BAILABLE?..wenno awan piyansana? Wenno gapu ngata ta ammona a maipiten daytoy? No dakam ti mangusig: mas naim-imbag no ibagana aminen nga ammona uray sinno ti mabanatan. Total, pareparehoda met laeng nga agbalud. Ibaganan ti amin bareng ta makapalag-an daytoy iti dusana. Ti ur-urayen dagiti umili ket ti timekna panggep no sinno a talaga ti pudpudno a mastermind iti PDAF SCAM. Total, kuna... nadagsento met laeng ti dusana... ibaganan ti pudno. Uray sinno ditan ti mairaman. Saan aya? Wenno adda pagam-amakanna? Sinno koma? Arasaas: Nia ngata no iti maymaysada a selda (Enrile, Jinggoy, Revilla ken Napoles)... ania ngata ti mapasamak? Uram ngata wenno gubat? ADIOS MI AMOR CIAO, MABALOS!
Published in the Sun.Star Baguio newspaper on June 23, 2014.
Opinion
Forum rules: Do not use obscenity. Some words have been banned. Stick to the topic. Do not veer away from the discussion. Be coherent and respectful. Do not shout or use CAPITAL LETTERS!
ilo_Latn eng_Latn ilo_Latn eng_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn eng_Latn pap_Latn eng_Latn